Valtiovarainministeriö			
VM VAHTI lausuntopyyntö 19.5.2010	
	
Valtionhallinnon tietoturvallisuuden kehitysohjelma vuosille 2010-2015
Maa- ja metsätalousministeriö vastaa valtionhallinnon tietoturvallisuuden kehitysohjelmaa koskevassa lausuntopyynnössä esitettyihin kysymyksiin seuraavasti:
1)	Ehdotetun kehitysohjelman sisältö on oikeansuuntainen. Koko valtionhallintoa koskevan konsernitasoisen ohjauksen vahvistaminen on perusteltua. Samalla pitää kuitenkin muistaa, että konkreettiset tulokset tietoturvallisuudessakin viime kädessä syntyvät konkreettisen toiminnan tuloksena ja yhteydessä. Konsernitason vahvistamista ei tule tehdä hallinnon perustason valmiuksia heikentämällä.
2)	Hallinnonalan edellytykset kehitysohjelman toimeenpanoon ovat melko hyvät. Hallinnonala on useiden vuosien ajan sekä virastoissa että yhteistyössä kehittänyt tietoturvallisuutta ja sitä koskevaa asiantuntemusta. Parhaillaan on hallinnonalan yhteishankkeena käynnissä ICT-varautumisen ja valmisteilla olevaan tietoturvallisuusasetukseen liittyvä kehittäminen. Hallinnonalan virastoista Maaseutuvirastolla ja maa- ja metsätalousministeriön tietopalvelukeskuksella (Tike) on tietoturvallisuutta koskeva sertifikaatti. 
3)	Ohjelman yksi tärkeä tavoite on tietoturvallisuutta koskevien mittareiden kehittäminen. Mittareilla tietoturvallisuuden tavoitteita ja toimenpiteiden vaikutuksia voidaan konkretisoida, mikä lisää tietoturvallisuustietoisuutta ja parantaa tietoturvallisuuden johtamisen ja ohjauksen mahdollisuuksia. Yleisemmällä tasolla ohjelma tukee tietoturvallisuuden kehittämistä kokoamalla keskeiset asiat yhteensopivaksi toiminta- ja tavoitekokonaisuudeksi.
4)	Hallinnonala jatkaa piirissään jo vakiintunutta tietoturvallisuusyhteistyötä ja laatii ohjelman toteuttamista varten tarvittavat virasto- ja hallinnonalatasoiset toimenpidesuunnitelmat.
5)	Hallinnonalalla on edustus VAHTIssa ja hallinnonalan edustajat ovat osallistuneet VAHTIn asettamiin kehityshankkeisiin. Tästä on ollut hallinnonalalle hyötyä ja haluamme osaltamme tätä yhteistyötä jatkaa. Hallinnonalan yhteyshenkilöitä ovat edelleen tietoturvapäällikkö Minna Romppanen (Tike) ja yli-insinööri Olli Jokinen (MML).

Ministeriön käsityksen mukaan hallinnonalan virastoista ja laitoksista oman lausuntonsa tästä asiasta esittää vain Maanmittauslaitos.

Kansliapäällikkö		Jarmo Vaittinen

Tietohallintojohtaja		Risto Yrjönen